Lieta C-1/12

Ordem dos Técnicos Oficiais de Contas

pret

Autoridade da Concorrência

(Tribunal da Relação de Lisboa lūgums sniegt prejudiciālu nolēmumu)

“Zvērinātu grāmatvežu apvienība — Tiesiskais regulējums par zvērinātu grāmatvežu obligātās apmācības sistēmu — LESD 101. pants — Uzņēmumu apvienība — Konkurences ierobežojums — Pamatojumi — LESD 106. panta 2. punkts”

Kopsavilkums – Tiesas (otrā palāta) 2013. gada 28. februāra spriedums

Zvērināti grāmatveži par atlīdzību sniedz grāmatvedības pakalpojumus, kuros tostarp ietilpst vienību grāmatvedības plānošana, organizēšana un koordinēšana, to finanšu pārskatu un nodokļu deklarāciju parakstīšana, konsultāciju sniegšana grāmatvedības, nodokļu un sociālā nodrošinājuma jomā, kā arī nodokļu maksātāju, kuru grāmatvedības uzskaiti tie veic, pārstāvēšana nodokļu procedūras administratīvajā stadijā, un kā brīvās profesijas pārstāvji uzņemas finanšu riskus, kas saistīti ar to darbības veikšanu, jo izdevumu un ieņēmumu nesakritības gadījumā, zvērinātam grāmatvedim pašam ir jāsedz konstatētais deficīts, un tie veic saimniecisku darbību, līdz ar to tie ir uzņēmumi LESD 101. panta nozīmē, un viņu sniegto pakalpojumu sarežģītais un tehniskais raksturs, kā arī apstāklis, ka tā ir reglamentēta profesija, nemaina šādu atzinumu. (sal. ar 37. un 38. punktu)

Tādi noteikumi kā noteikumi par kredītpunktu iegūšanu (Regulamento da Formação de Créditos), kurus pieņēmusi tāda profesionālā apvienība kā Ordem dos Técnicos Oficiais de Contas (Zvērinātu grāmatvežu apvienība, turpmāk tekstā – “OTOC”), ir jāuzskata par lēmumu, ko pieņēmusi uzņēmumu apvienība LESD 101. panta 1. punkta nozīmē. Pirmkārt, šādi noteikumi nevar tikt uzskatīti par neietilpstošu saimnieciskās darbības jomā, jo OTOC pati piedāvā zvērinātiem grāmatvežiem paredzētas mācību programmas un, otrkārt, ka citu pakalpojuma sniedzēju, kas vēlas sniegt šādu apmācību, piekļuve ir pakļauta apstrīdētajos noteikumos paredzētajām normām. Turklāt zvērināta grāmatveža pienākums piedalīties apmācībās saskaņā ar šajos noteikumos noteikto kārtību ir cieši saistīts ar viņa profesionālās darbības veikšanu; šāda pienākuma neizpilde tādējādi var izraisīt tādu disciplināru sankciju kā atstādināšana maksimāli uz trīs gadu laikposmu vai izslēgšana no šīs profesionālās apvienības noteikšanu. Pat pieņemot, ka minētajiem noteikumiem nav tiešas ietekmes uz pašu zvērinātu grāmatvežu saimniecisko darbību, šis apstāklis pats par sevi nevar izraisīt to, ka uzņēmumu apvienības lēmums tiek izslēgts no LESD 101. panta piemērošanas jomas. Šāds lēmums var būt tāds, kas nepieļauj, ierobežo vai izkropļo konkurenci LESD 101. panta 1. punkta nozīmē ne tikai tirgū, kurā profesionālās apvienības dalībnieki veic savu saimniecisko darbību, bet arī citā tirgū, kurā šī profesionālā apvienība pati veic saimniecisko darbību. Otrkārt, pieņemot tādus noteikumus kā noteikumi par kredītpunktu iegūšanu, tāda profesionālā apvienība kā OTOC neīsteno tipiskas valsts varas iestādes pilnvaras, bet gan drīzāk rīkojas kā profesiju regulējoša organizācija, kuras darbībā turklāt ietilpst saimnieciskās darbības veikšana. No vienas puses, tiesiskajam regulējumam, kura ietvaros tiek noslēgti šādi nolīgumi un pieņemti šādi lēmumi, kā arī šāda regulējuma juridiskajai kvalifikācijai, ko sniedz dažādas valstu tiesību sistēmas, nav nozīmes attiecībā uz Savienības konkurences tiesību normu, it īpaši LESD 101. panta, piemērojamību. No otras puses, konkrētāk, OTOC statūtos tai nav piešķirtas ekskluzīvas tiesības nodrošināt zvērinātiem grāmatvežiem paredzētas mācību programmas un nav noteikti mācību organizāciju piekļuves nosacījumi zvērinātu grāmatvežu obligātās apmācības tirgum. Tam, ka OTOC nav peļņas gūšanas mērķa, ir jāatzīmē, ka tas nav šķērslis, lai subjekts, kas tirgū veic šādas darbības, tiktu uzskatīts par uzņēmumu, jo šis piedāvājums konkurē ar tādu tirgus dalībnieku piedāvājumiem, kam ir peļņas gūšanas mērķis. (sal.ar 41.–46., 48., 51., 52., 56., 57., 59. punktu un rezolutīvās daļas 1) punktu)

Skat. nolēmuma tekstu. (sal. ar 65. punktu)